## Sanitat acorda amb el Comité d’Empresa de Manises millorar les condicions de tots els professionals laborals subrogats

*** El conseller de Sanitat destaca “la importància del diàleg social i la cooperació de tots els agents implicats per a garantir una assistència sanitària de qualitat i equitativa”
* L’acord beneficia tots els treballadors amb règim laboral del Departament de Salut de Manises, inclosos els que desenrotllen la seua labor en el laboratori**

La Conselleria de Sanitat ha aconseguit un acord amb el Comité d’Empresa del Departament de Salut de Manises per a millorar les condicions laborals de tots els professionals en règim laboral subrogats en maig de 2024.

La firma d’este acord, que ha sigut subscrit pels representants de CSIF, UGT, CESM CV-SAE i SATSE, i el desenrotllament previ demostren, segons el conseller de Sanitat, Marciano Gómez, “la importància del diàleg social i la cooperació de tots els agents implicats per a garantir una assistència sanitària de qualitat i equitativa”.

Així mateix, Gómez ha afirmat que “mitjançant este acord es reconeix i es valora la vocació dels qui treballen al servici de la salut de la ciutadania amb independència del seu règim jurídic”.

El conseller de Sanitat ha subratllat que “es tracta des d’ara mateix d’un acord real en comptar amb el preceptiu informe favorable de la Direcció General de Pressupostos de la Conselleria d’Hisenda per a fer-lo efectiu des de la seua firma”.

Totes les parts firmants coincidixen que l’acord firmat és un avanç significatiu sobre les actuals condicions laborals en el Departament de Salut de Manises per a tots els treballadors amb règim laboral, inclòs els que desenrotllen la seua labor en el laboratori.

**Tots els nivells assistencials certificats**

El Departament de Salut de Manises compta amb 18 centres certificats amb els estàndards establits en la norma internacional de gestió de la qualitat (ISO 9001:2015), sent el que major nombre de centres té registrats en la Comunitat Valenciana, fins al 3 de juny de 2025 en el Gestor de Registres de Qualitat (GERCA) de la Generalitat.

A més, Manises ha sigut l’únic departament de salut amb tots els nivells assistencials certificats en 2025: hospital, centre d’especialitats, centre de salut i consultori de salut.

El departament també disposa de 12 centres certificats en gestió mediambiental (ISO 14001:2015), la qual cosa mostra el seu compromís amb l’objectiu de minimitzar l’impacte mediambiental

Fecha: 04/08/2025